b'\n_START_ARTICLE_\nElko Justin\n_START_SECTION_\n\xc5\xbdivljenje in delo\n_START_PARAGRAPH_\nObiskoval je ljudsko \xc5\xa1olo in 2. razred realke, prestopil na ljubljansko srednjo tehni\xc4\x8dno \xc5\xa1olo, tam obiskoval kiparski in rezbarski oddelek pri prof. Repi\xc4\x8du in slikarskega pri prof. \xc5\xa0antlu. \xc5\xa0tudiral je modeliranje, grafiko, lesorez in radiranje. S \xc5\xa1tipendijo pokrajinske uprave se je jeseni 1921 vpisal na dunajsko slikarsko akademijo, jo bil prisiljen skupaj z drugimi jugoslovanskimi \xc5\xa1tudenti zapustiti in obiskovati namesto nje umetni\xc5\xa1ko \xc5\xa1olo pri Sv. Ani v prvem dunajskem okro\xc5\xbeju. V letnem semestru je bil sprejet v 2. letnik dunajskega dr\xc5\xbeavnega grafi\xc4\x8dnega zavoda in tu \xc5\xa1tudiral do leta 1923, slikarstvo v olju, akvarel, pastel, grafiko, radiranje, bakrorez in litografijo. Leta 1923 je z dr\xc5\xbeavno podporo potoval v Berlin, Dresden, M\xc3\xbcnchen, po ukinitvi \xc5\xa1tipendije, januarja 1924 slu\xc5\xbeboval kot ilustrator in slikar pri dnevniku Jutro , deloval pri Domovini in \xc5\xbdivljenju in svetu. Ilustriral je revije Mladi junak, Prerod, Program, Zdravje, Doma\xc4\x8di prijatelj. Naslikal je ovojni list Nove muzike, izdal in zalo\xc5\xbeil 10 razglednic, ilustriral Strni\xc5\xa1eve mladinske pesmi Dedek je\xc5\xbe. Sodeloval na umetni\xc5\xa1kih razstavah na Dunaju, v Ljubljani, Pragi, Lvovu, Plznu, Reki, Lizboni, Zagrebu, Novem Sadu, Osijeku in v Lod\xc5\xbeu._NEWLINE_Bil je zbiratelj Pre\xc5\xa1ernovih rokopisov. Njegova zapu\xc5\xa1\xc4\x8dina je ohranjena v Rokopisnem oddelku NUK-a in vsebuje natan\xc4\x8dna poro\xc4\x8dila o pridobitvi raritet. Literarizirana poro\xc4\x8dila o fiktivnih najdbah Pre\xc5\xa1ernovih rokopisov je objavljal v Jutru, skupaj s faksimili rokopisov, ki jih je izdelal sam.'